Kwamitin hadin gwiwa na AU da EU da MDD ya lashi takobin inganta hadin gwiwa wajen yaki da safarar bil adama - china radio international
Kwamitin hadin gwiwa na AU da EU da MDD ya lashi takobin inganta hadin gwiwa wajen yaki da safarar bil adama
2017-12-20 12:18:46 cri
Hadadden kwamitin da ta kunshi Tarayyar Afrika AU da Tarayyar Turai EU da kuma MDD kan batutuwan da suka shafi kaurar jama'a, ya lashi takobin karfafa hadin gwiwa domin datse hanyoyin safarar bil Adama da aikata muggan laifuka.
Wata sanarwa da AU ta fita jiya Talata, ta ce hadadden kwamitin ya kuma tattauna hanyoyin magance yanayin 'yan ci rani a kasar Libya.
Nauyin dake wuyan kwamitin shi ne, aiki da hukumomin Libya da nufin datse hanyoyin safarar bil Adama da aikata muggan laifuka, tare kuma da taimakawa kasashen 'yan ci rani na asali da wadanda suke yada zango, magance matsalar tun daga tushe ta hanyar samar da damarmakin samun ci gaba da kwanciyar hankali.
Kwamitin zai kuma yi aiki da hukumomin Libya wajen tabbatar da hukumomin kasashen waje da kungiyoyi masu zaman kansu, sun samu damar isa cibiyoyin da ake tsare 'yan ci rani ba tare da wani tarnaki ba, sannan su ba hukumomin damar yi wa 'yan ci rani da 'yan gudun hijira dake cibiyoyin da aka tsare su cikakkiyar rajista mai adalci.
Domin karfafa aikin kama masu safarar mutane da masu fasa kauri, AU, EU da MDD sun amince da samar da cibiyoyi a biranen Addis Ababa da New York da Geneva, domin inganta kokarin nahiyar Afrika da ta Turai da sauran bangarorin kasashen waje dake da nufin datse hanyoyin safara tare da hukunta masu laifi. (Fa'iza Mustapha)
v AU: za a gudanar da zabuka kimanin 18 a Afirka a shekarar 2018 2017-12-08 10:51:07
v AU ta bayyana takaici game da halin da 'yan ci ranin Afrika ke ciki a Libya 2017-11-20 11:05:39
v Shugaban AU zai kai ziyara Sudan don tattauna halin da kasar ke ciki 2017-11-05 12:43:39
v Shugaban AU ya fara ziyarar aiki a Afrika ta Kudu don tattaunawa game ciniki mai 'yanci a nahiyar 2017-10-31 10:32:07
v AU, da Amurka za su hada gwiwa don yakar tsattsauran ra'ayi a Afrika 2017-10-26 10:47:58